Augusto Bedacarratz

Augusto Bedacarratz euskal jatorriko fragata kapitaina Argentinako itsas hegazkinlari ohia da, eta 1982ko maiatzaren 4an Malvinetako Gerran HMS Sheffield hondoratu zuen misioa zuzendu zuen, Exocet AM.39 itsasontzien aurkako misila erabiliz. Lau hamarkadatan Britania Handiko Errege Itsas Armadako itsasontzi bat hondoratu zen lehen aldia izan zen.

 Gaztaroa 
Villa Mazan jaio zen, baina haurra zenean Macachinera joan zen bizitzera, La Pampa probintziara. Bertan bizi eta ikasi zuen bigarren hezkuntza arte. Gero, Buenos Aires probintziara joan zen bizitzera, eta han egin zuen batxilergoa Llavallolgo Euskal-Etxea ikastetxean. Gaur egun, han bizi da, baina maiz bisitatzen du Macachinera, han baserri bat eta lagunak dituelako. Macachingo aireportu klubari "Augusto Bedacarratz" deitzen zioten haren omenez.

 Ibilbidea 
Argentinako Itsas Akademian sartu zen, eta bere promozioan lehena izan zen 1965ean.

 HMS Sheffield-en aurkako erasoa 
1982ko maiatzaren 4an, Argentinako esplorazio-hegazkin batek Sheffield aurkitu zuen. Bedacarratz eta Armando Mayora tenientea Bilaketa eta Eraso Itsas Eskuadroian lanean ari ziren bi pilotuak ziren, eta aireratzeko agindua jaso zuten. Bi pilotuek ez zuten Exocet misilik jaurti lehenago. Bi Super Etendard hegazkinek Sheffield detektatu zuten, ikusmenetik kanpo, 20 miliara. Bedacarratzek askatzeko botoia sakatu eta lau segundora, Exocet-a bere hegazkinetik irten zen. Mayora tenienteak ere, Bedacarratzen Exocet-aren jaurtiketa ikusita, bere Exocet-a jaurti zuen, bi inpaktuekin Sheffield erabat hondatuta utziz.

Ondoren, bi hegazkinak beren baserantz abiatu ziren, baina zuzen itzuli ordez itsas azaletik 15 metrora egin zuten egan Antartikako norabidean, Errege Itsas Armada nahasteko. HMS Sheffield itsasontzia HMS Coventry eta HMS Glasgowrekin zegoen. Glasgowk hurbiltzen ari ziren bi hegazkinak detektatu zituen; Sheffield hogei miliara zegoen une hartan eta bere eragiketa gela ez zegoenez langile guztiekin, Glasgowk bidalitako informazio guztia ez zuen Sheffieldek jasotzen. Une haietan, Sheffield mezu bat bidaltzen ari zen Britainia Handira satelite bidez, ezin zuelako ezer ikusi bere radarrean. Itsasontzian zeuden 281 marineletatrik, 20 hil ziren, eta 26 zauritu.

Bedacarratz Argentinako Itsas Armadatik 1991n erretiratu zen, 3.500 hegaldi ordu militar baino gehiagorekin eta 200 hegazkin lurreratzerekin.

 Bizitza pertsonala 
Bi alaba, seme bat eta hiru biloba ditu.

 Erreferentziak 

 Kanpo estekak 
  BBC hogei urte geroago, 2002an